钦定古今图书集成/理学汇编/学行典/第111卷 > 性理大全 > 《约斋说》明·王守仁
## 钦定古今图书集成/理学汇编/学行典/第111卷 > 性理大全 > 《约斋说》明·王守仁

滁阳刘生韶既学于阳明子，乃自悔其平日所尝致
力者，泛滥而无功，琐杂而不得其要也，思得夫简易
可久之道而固守之，乃以“约斋”自号，求所以为约之
说于予。予曰：“子欲其约，乃所以为烦也，其惟循理乎！
理一而已，人欲则有万殊，是故一则约，万则烦矣。虽
然，理亦万殊也，何以求其一乎？理虽万殊，而皆具于”
吾心。心固一也，吾惟求诸吾心而已。求诸心而皆出
于天理之公焉，斯其行之简易，所以为约也已。彼其
胶于人欲之私，则利害相攻，毁誉相制，得失相形，荣
辱相缠，是非相倾，顾瞻牵滞，纷纭舛戾，吾见其烦且
杂也。然而世之知约者鲜矣。《孟子》曰：“学问之道无他，
求其放心而已。”其所以为约之道欤？吾子勉之，吾言
则亦已烦。